Title: MINISTERSTVO VNÚTRA SLOVENSKEJ REPUBLIKY
Author: MV SR

Predkladacia správa

Iniciatívu, smerujúcu k uzatvoreniu dohody ako prvá vyvinula slovenská strana, ktorá v auguste 2001 zaslala nemeckej strane návrh readmisnej dohody. Nemecká strana uvítala túto slovenskú iniciatívu a v dňoch 12.-14. februára a 16.-18. apríla 2002 sa uskutočnili expertné rokovania k dohode.
	
Dohoda vo svojich ustanoveniach upravuje odovzdávanie a prijímanie vlastných štátnych občanov, ako aj občanov tretích štátov a ustanovuje podmienky, za akých sa uskutočňuje prevoz týchto občanov. Samostatné ustanovenia sú tiež venované ochrane osobných údajov, hradeniu nákladov, kreovaniu a práci komisii expertov, dodržiavaniu medzinárodných záväzkov vyplývajúcich zmluvným stranám z iných medzinárodných multilaterálnych zmlúv, platnosti dohody a jej vypovedaniu.

Text dohody bol predmetom medzirezortného pripomienkového konania a tvorí samostatnú súčasť materiálu. Pripomienky jednotlivých rezortov boli zapracované do textu. 
	
Návrh dohody korešponduje so vzorovou readmisnou dohodou schválenou vládou Slovenskej republiky a zároveň zodpovedá odporúčaniu Rady Európskej únie 396Y0919(07) z 30. novembra 1994 o vzorovej bilaterálnej readmisnej dohode medzi členským štátom a treťou krajinou. Slovenská republika uzavretím tejto dohody prispeje k vytváraniu uceleného medzinárodného právneho rámca v boji proti nelegálnej migrácii v  kontexte so záujmami členských štátov Európskej únie. 

Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí v súlade s platnými právnymi predpismi.

Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  				       
									
Predložený návrh dohody nemá dopad na štátny rozpočet, na životné prostredie a nemá vplyv na zamestnanosť.